MT Il-Ġurnal Uffiċjali tal-Unjoni Ewropea C 207/45

Opinjoni tal-Kumitat Ewropew tar-Reġjuni — Sistema effettiva għall-ġestjoni tal-ilma: approċċ għal soluzzjonijiet innovattivi

(2017/C 207/09)

Relatur: Cees Loggen (NL/ALDE) Membru tal-Kunsill Eżekuttiv tal-Olanda tat-Tramuntana Dokument ta’ referenza: mhux applikabbli (opinjoni fuq inizjattiva proprja)

RAKKOMANDAZZJONIJIET TA’ POLITIKA

IL-KUMITAT EWROPEW TAR-REĠJUNI

Kummenti ġenerali

1. jinnota li ilma nadif u suffiċjenti, bħala s-sors tal-ħajja, huwa essenzjali għal saħħitna u għall-benesseri tagħna. L-ilma joffri ħafna opportunitajiet għall-iżvilupp, iżda min-naħa l-oħra jikkostitwixxi wkoll theddida. L-għargħar, in-nixfiet u kwalità fqira tal-ilma jheddu ħajjitna, saħħitna u ġidna;

2. ifaħħar lill-Kummissjoni Ewropea li fl-2000 introduċiet id-Direttiva Qafas dwar l-Ilma li, ikkomplementata b’leġislazzjoni Komunitarja iktar speċifika (1), armonizzat parti kbira tal-leġislazzjoni eżistenti, irregolat approċċ għall-ġestjoni tal-ilma abbażi tal-baċiri tax-xmajjar u introduċiet objettivi ambizzjużi fit-tul għall-ġestjoni tal-ilma;

3. ġie infurmat li l-Kummissjoni Ewropea qed taħdem fuq l-elementi li ġejjin tal-politika Ewropea dwar l-ilma: (a) Ir-reviżjoni tad-Direttiva Qafas dwar l-Ilma (2000/60/KE) fl-2019: is-Servizz ta’ Riċerka tal-Parlament Ewropew wettaq analiżi intitolata “Water Legislation – Cost of Non-Europe Report”. L-analiżi tidentifika lista ta’ problemi ta’ implimentazzjoni. (b) Azzjonijiet, inkluża proposta għal strument leġislattiv sabiex jiġi żviluppat l-użu mill-ġdid tal-ilma: l-użu mill-ġdid tal-ilma huwa komponent prinċipali tax-xena ekoindustrijali tal-UE. L-inizjattiva biex jiġi promoss l-użu mill-ġdid tal-ilma hija fattur prinċipali fil-pjan ta’ azzjoni għal ekonomija ċirkolari bil-bżonn għal proposta leġislattiva dwar ir-rekwiżiti ta’ kwalità minimi għall-ilma li jintuża mill-ġdid, pereżempju għat-tisqija u għat-tiġdid tal-ilma ta’ taħt l-art. (c) Ir-reviżjoni li jmiss tad-Direttiva dwar l-Ilma tax-Xorb fl-2017 (98/83/KE): il-konsultazzjonijiet u l-istudji preparatorji enfasizzaw li hemm bżonn li tittejjeb il-politika tal-UE dwar l-ilma tax-xorb fir-rigward tal-implimentazzjoni tad-dritt tal-bniedem għall-ilma u s-sanità. (d) Ir-reviżjoni possibbli tad-Direttiva dwar it-Trattament tal-Ilma Urban Mormi (91/271/KEE);

4. jiġbed l-attenzjoni għall-fatt li fil-maġġoranza tal-Istati Membri, l-awtoritajiet lokali u reġjonali għandhom responsabbiltajiet u kompetenzi istituzzjonali u politiċi relatati mal-ġestjoni tal-ilma u għalhekk ifasslu l-implimentazzjoni tal-maġġoranza tad-direttivi tal-UE dwar l-ilma. L-awtoritajiet lokali u reġjonali huma ġeneralment responsabbli wkoll għal oqsma ta’ politika li huma rilevanti għall-ġestjoni sostenibbli tal-ilma, fosthom il-ġestjoni tat-territorju, l-infrastruttura, il-politika tal-mobbiltà, il-liċenzji, il-ġestjoni tal-agrikoltura u l-pajsaġġ, il-provvista tal-ilma, il-protezzjoni tal-ilma tal-wiċċ u ta’ taħt l-art, l-adattament għat-tibdil fil-klima u l-ħarsien kontra l-għargħar;

5. jieħu nota tal-konklużjonijiet tal-Kunsill dwar il-ġestjoni sostenibbli tal-ilma tas-17 ta’ Ottubru 2016. Il-Kumitat jappoġġja l-konklużjonijiet tal-Kunsill li l-ilma huwa prijorità ewlenija u jaqbel mar-rikonoxximent li l-kwistjonijiet tal-ilma huma differenti fi ħdan l-Istati Membri u li, għalhekk, hemm bżonn ta’ flessibbiltà fl-għażla tal-miżuri, fosthom il-ħtieġa li jiġu ffaċċjati infrastrutturi ta’ regolamentazzjoni tar-riżorsi tal-ilma sabiex jinkiseb grad għoli ta’ stat ekoloġiku u tal-korpi tal-ilma u li tiġi ggarantita d-domanda;

6. jenfasizza għalhekk l-importanza li jiġu rispettati l-prinċipji tas-sussidjarjetà u l-proporzjonalità. Pereżempju, il-kuntest nazzjonali, reġjonali u lokali huwa determinanti fir-rigward tal-miżuri marbuta mal-użu mill-ġdid tal-ilma jew mat-titjib tal-effiċjenza min-naħa tad-domanda (frankar fl-ilma), peress li l-ilma mhuwiex disponibbli kullimkien bl-istess mod. Huwa importanti, għalhekk, li, minn perspettiva Ewropea, ikun possibbli li tiġi analizzata l-kwistjoni u li jittieħdu l-miżuri neċessarji fil-livelli nazzjonali, reġjonali u lokali.

7. jirrikonoxxi l-“Aġenda għall-Ilma Urban għall-2030” ambizzjuża ħafna u volontarja stabbilita mill-Konferenza dwar il-Bliet u l-Ilma li seħħet f’Leeuwarden fi Frar 2016 u jħeġġeġ lill-bliet fl-Ewropa biex jieħdu impenn favoriha;

8. jappoġġja l-intenzjoni tal-Kummissjoni Ewropea li, bħala parti mill-implimentazzjoni tal-pjan ta’ azzjoni għall-ekonomija ċirkolari, tressaq fl-2017 proposta għal rekwiżiti minimi fir-rigward tal-użu mill-ġdid tal-ilma u reviżjoni (REFIT) tad-Direttiva dwar l-Ilma tax-Xorb (2) għalkemm għandu jiġi żgurat li ma jkunx hemm xi effetti negattivi sproporzjonati fuq setturi oħra, pereżempju l-agrikoltura;

9. jenfasizza li d-differenzi bejn ir-reġjuni fir-rigward tad-disponibbiltà tal-ilma għandhom jiġu kkunsidrati. M’għandu jkun hemm l-ebda obbligu għall-użu mill-ġdid ta’ ilma sakemm dan ma jkunx jista’ jiġi ġġustifikat. Essenzjalment, l-użu mill-ġdid tal-ilma kapaċi joffri soluzzjonijiet f’reġjuni fejn id-disponibbiltà tal-ilma toħloq il-problemi;

10. f’dan il-kuntest jistieden lill-Kummissjoni Ewropea biex tiżgura, bħala parti minn approċċ bilanċjat u koerenti, li l-użu mill-ġdid tal-ilma jkun biss bħala alternattiva ta’ provvista addizzjonali tal-ilma u jkun soġġett għal titjib parallel fl-effiċjenza fuq in-naħa tad-domanda, u li l-impatti possibbli ta’ tnaqqis fid-disponibilità tal-ilma jiġu analizzati u kkunsidrati;

11. iqis partikolarment essenzjali li l-awtoritajiet lokali u reġjonali jressqu, permezz ta’ din l-opinjoni fuq inizjattiva proprja, rakkomandazzjonijiet sabiex titjieb l-implimentazzjoni tal-leġislazzjoni tal-UE dwar l-ilma, u li jibqgħu involuti mill-qrib fil-politika futura Ewropea dwar l-ilma.

Kuntest u limiti tal-opinjoni fuq inizjattiva proprja

12. Fil-passat, il-Kumitat diġà esprima ruħu kemm-il darba dwar kwistjonijiet relatati mal-ġestjoni tal-ilma. L-opinjoni fuq inizjattiva proprja hija segwitu ta’ opinjonijiet preċedenti tal-KtR, bħall- (a) Opinjoni dwar Il-Proposta għal Direttiva tal-Parlament Ewropew u tal-Kunsill li temenda d-Direttivi 2000/60/KE u 2008/105/KE rigward sustanzi ta’ prijorità fil-qasam tal-politika dwar l-ilma, CdR 1120/2012 (3); (b) Opinjoni dwar Is-seba’ Programm ta’ Azzjoni Ambjentali, CdR 593/2013 (4) (c) Opinjoni dwar L-għoti ta’ kuntratti ta’ konċessjoni, CdR 100/2012 (5); (d) Opinjoni dwar Ir-rwol tal-awtoritajiet reġjonali u lokali fil-promozzjoni ta’ ġestjoni sostenibbli tal-ilma, CdR 5/2011 (6);

13. jenfasizza, sa fejn jirrigwardaw l-effetti tat-tibdil tal-klima fuq il-ġestjoni tal-ilma, il-bżonn li l-miżuri politiċi fil-livell lokali, reġjonali, nazzjonali u tal-UE jkunu marbuta mill-qrib mal-miżuri fil-qafas tal-Istrateġija tal-UE dwar l-adattament għat-tibdil fil-klima, u jirreferi f’dan ir-rigward għall-Opinjoni dwar “Approċċ integrat għal strateġija ġdida tal-UE għall-adattament għat-tibdil tal-klima” CdR 2430/2016;

14. jirrikonoxxi kemm hi vasta l-politika dwar l-ilma u huwa tal-fehma li din l-opinjoni fuq inizjattiva proprja tpoġġi enfasi fuq il-ġestjoni tal-ilma domestiku, jiġifieri l-kwalità tal-ilma, in-nuqqas tal-ilma ħelu, kif ukoll il-ħarsien kontra l-għargħar. Għalhekk ma tqisx il-ġestjoni tal-ilma tal-baħar u tal-oċean, id-Direttiva Kwadru dwar l-Istrateġija Marina u d-Direttiva dwar l-ippjanar tal-ispazju marittimu kif indirizzati minn opinjonijiet preċedenti tal-KtR.

L-importanza ta’ ġestjoni tajba tal-ilma

15. jiġbed l-attenzjoni għall-isfidi prinċipali li qegħdin niffaċċjaw fil-qasam tal-ġestjoni tal-ilma b’riżultat tat-tibdil tal-klima u l-intensifikazzjoni dejjem tiżdied tal-użu tal-art: (a) fuq perjodu qasir, il-varjabbiltà dejjem tiżdied tas-sistema tal-preċipitazzjoni tiggrava r-riskju ta’ għargħar jew nixfiet. Iż-żidiet fit-temperatura tal-ilma u l-varjazzjoni tal-fenomeni estremi, inklużi l-għargħar u n-nixfiet, jaffettwaw il-kwalità tal-ilma; bl-istess mod, it-tibdil fil-kwantità u l-kwalità tal-ilma jaffettwaw id-disponibbiltà, l-istabbiltà u l-aċċessibbiltà tiegħu u jkollhom impatt fuq il-funzjonament u l-użu tal-infrastrutturi eżistenti u kif ukoll fuq il-prattiki ta’ ġestjoni; (b) Fuq perjodu medju ta’ żmien, l-isfida tkun li verament jintlaħqu l-għanijiet tal-kwalità tal-ilma mixtieqa. (c) L-isfidi prinċipali fuq perjodu itwal ta’ żmien huma l-impatt taż-żieda fil-livelli tal-baħar u l-iskarsezza tal-ilma (ħelu), b’konsegwenzi soċjoekonomiċi kbar bħal pereżempju l-migrazzjoni minn żoni fejn ser jiġu mgħarrqa bil-baħar u/jew fejn m’għadx hemm ilma ħelu disponibbli minħabba l-iskarsezza; bl-istess mod, it-tibdil imbassar fil-preċipitazzjoni u t-temperatura, probabbilment jaffettwaw ukoll il-frekwenza ta’ għargħar, b’konsegwenzi soċjoekonomiċi u għas-saħħa kbar;

16. jiġbed l-attenzjoni għall-valur ekonomiku sinifikanti tas-settur tal-ilma u l-importanza ekonomika ta’ ġestjoni tajba tal-ilma. Xi eżempji jinkludu: (a) Il-provvista, it-trattament u d-distribuzzjoni globali tal-ilma huma fattur kruċjali għas-soċjetà tagħna: jiggarantixxu l-ikel, is-sanità, is-saħħa u l-benesseri tagħna. Mill-ekonomija dinjija totali ta’ madwar EUR 70 triljun, madwar EUR 63 triljun jiddependi direttament fuq l-ilma (7). (b) Rapport reċenti tan-NU jikkalkula li biljun impjieg mad-dinja kollha, madwar 40 % tat-total tal-impjiegi, huma dipendenti ħafna fuq l-ilma u biljun impjieg ieħor huma parzjalment dipendenti fuq l-ilma. Dan ifisser li madwar 80 % tal-postijiet tax-xogħol mad-dinja kollha huma dipendenti fuq l-ilma (8). (c) Is-settur tal-ilma Ewropew jinkludi 9 000 intrapriża zgħira u ta’ daqs medju attiva u jipprovdi 600 000 impjieg fl-utilitajiet biss (9). (d) Il-valur miżjud gross totali stmat tal-industrija, li jkopri s-servizzi sanitarji u tal-provvista tal-ilma laħaq EUR 44 biljun fl-2010 u kien jirrappreżenta madwar l-ekwivalenti ta’ 500 000 impjieg dik is-sena (10). (e) F’dawn l-aħħar 15-il sena, l-għargħar wasslu għal mill-inqas EUR 25 biljun f’dannu assigurat, apparti d-dannu mhux assigurat. Fl-2014 biss, il-ħsara stmata kienet ta’ kważi EUR 5 biljun. Skont il-previżjonijiet, l-ammont ta’ dannu kull sena ser ikun ħames darbiet aktar fl-2050 (11).

Il-ħtieġa għal tip differenti ta’ politika

17. Minħabba li għad hemm ħafna inċertezzi dwar il-firxa u l-impatt tal-problemi futuri tal-ilma, kif ukoll minħabba li l-qafas legali huwa differenti, il-Kumitat jemmen li politika bbażata fuq “blueprint” tista’ titqies bħala punt ta’ tluq tajjeb għat-titjib tar-relazzjoni bejn id-diversi istituzzjonijiet u sabiex jiġu esplorati approċċi innovattivi ġodda għall-mod kif issir il-politika li jippermettu kollaborazzjoni bejn id-diversi oqsma settorjali, billi jiġu mfittxa sinerġiji u jiġu evitati l-kunflitti. Huwa meħtieġ li tiġi implimentata l-hekk imsejħa “politika ta’ adattament”. It-tabella ta’ hawn taħt turi sommarju tal-għażliet differenti. Standards u valuri konsistenti differenti Għarfien kunsens Politika ppjanata Negozjar dwar standards kontroversja Negozjar dwar għarfien Politika adattata

18. jitlob lill-Kummissjoni Ewropea biex tesplora l-għażliet possibbli għal politika ta’ adattament fi ħdan il-qasam tal-politika tal-ilma bħala parti mir-reviżjoni li ġejja tad-Direttiva dwar l-Ilma tax-Xorb, il-miżuri dwar l-użu mill-ġdid tal-ilma, ir-reviżjoni possibbli tad-Direttiva dwar it-Trattament tal-Ilma Urban Mormi u, fl-aħħar, ir-reviżjoni tad-Direttiva Qafas dwar l-Ilma. Din il-kwistjoni għandha tkun iffukata fuq l-aktar rekwiżiti importanti għall-politika ta’ adattament, jiġifieri l-integralità, l-iskambju tal-informazzjoni, il-flessibbiltà u d-divrenzjar fl-għanijiet u fl-isforzi u l-innovazzjoni. Meta tistħarreġ il-possibbiltajiet għal politika ġdida, il-Kummissjoni għandha tikkonsulta mal-awtoritajiet lokali u reġjonali biex tiżgura li kwalunkwe proposta futura tkun fl-aħjar interessi tal-awtoritajiet lokali u reġjonali, u tappoġġja pjuttost milli tnaqqas il-kompetenzi tagħhom;

Politika integrata

19. jitlob lill-Kummissjoni Ewropea biex tibdel il-politiki tagħha tal-ilma li huma prinċipalment settorjali f’politika integrata u għaldaqstant jappella lill-Kummissjoni Ewropea biex tiżgura li l-ġestjoni tal-ilma hija inkluża bħala element orizzontali f’oqsma oħra ta’ politika li huma marbutin mill-qrib ma’ din ir-riżorsa, bħall-konsum mill-bniedem, l-enerġija, l-agrikoltura, is-sajd, it-turiżmu, l-ambjent, eċċ.;

20. jemmen li l-prinċipju ta’ prekawzjoni u l-prinċipju ta’ min iniġġes iħallas għandhom ikomplu jintużaw bħala l-punt tat-tluq fil-qasam tal-politika tal-ilma. Madankollu, meta jittieħed approċċ divrenzjat, il-possibilitajiet kollha għandhom jibqgħu miftuħin bil-għan li jiġu adottati s-soluzzjonijiet l-aktar effettivi u effiċjenti, b’tali mod li f’każijiet eċċezzjonali, wieħed ikun jista’ jitbiegħed mill-punt inizjali nnifsu. Dawn is-soluzzjonijiet jistgħu jinkisbu permezz ta’ approċċi xjentifiċi innovattivi u speċifiċi u ambjentalment sostenibbli.

21. jiġbed l-attenzjoni f’dan il-kuntest għall-fatt li l-enerġija u/jew l-ispejjeż tal-enerġija jistgħu jkunu ta’ ostaklu kbir biex jiġu applikati soluzzjonijiet innovattivi u mhux konvenzjonali għall-iskarsezza tal-ilma, bħalma huwa t-trasport tal-ilma f’żoni niexfa jew f’impjanti tad-desalinizzazzjoni u jenfasizza li l-użu tal-enerġija rinnovabbli f’dan il-kuntest, kif ukoll il-potenzjal tal-ilma nnifsu bħala sors ta’ enerġija, għandhom jitqiesu meta jkunu qed jitfasslu politiki tal-UE;

22. jiġbed l-attenzjoni għaż-żieda fl-użu ta’ mediċini, bħal pereżempju l-antibijotiċi, fejn is-sustanzi attivi jgħaddu mis-sistema tad-drenaġġ u jilħqu l-ilma tal-wiċċ. Dan iwassal mhux biss għall-ħtieġa ta’ sforz akbar sabiex jiġi prodott l-ilma tax-xorb mill-ilma tal-wiċċ, iżda jista’ jwassal ukoll għal riskju akbar ta’ immunità għall-batterji. Is-soluzzjoni għal din il-problema tinsab f’approċċ li jiffoka fuq is-sorsi mxerrda tal-mediċina residwa: skart tal-mediċina u mediċina li tibqa’ fl-awrina u fil-ħmieġ;

23. iħeġġeġ lill-Istati Membri u lill-awtoritajiet lokali u reġjonali biex, fil-politiki tal-ilma tagħhom, jinkludu l-kunċetti tal-infrastruttura ekoloġika u tal-miżuri għaż-żamma tal-ilma naturali minflok jew flimkien ma’ miżuri strutturali (grey structural measures) tradizzjonali (eż. biex jitnaqqsu l-pressjonijiet idromorfoloġiċi fil-baċini tax-xmajjar) fil-programmi operazzjonali tagħhom taħt il-FSIE (eż. għar-restawr tal-artijiet mistagħdra u l-foresti), jew fl-ippjanar urban (eż. għall-ħżin tal-ilma tax-xita (biex jintuża mill-ġdid) jew biex tiżdied iż-żamma tal-ilma biex jitnaqqas l-impatt tal-għargħar);

24. jiġbed l-attenzjoni dwar il-ħtieġa li tittejjeb il-ġestjoni tal-ilma billi tingħata għajnuna għall-protezzjoni tal-provvisti ta’ ilma nadif fi żminijiet ta’ diżastri naturali (12);

25. iħeġġeġ lill-awtoritajiet lokali u reġjonali biex jinvolvu ruħhom ma’ kumpaniji tal-assigurazzjoni u l-gvern nazzjonali biex jiżguraw li l-djar, l-irziezet u n-negozji kollha li jistgħu jiġu affettwati minn għargħar jistgħu jiksbu assigurazzjoni raġonevoli. Aktar xogħol huwa wkoll meħtieġ biex ikun iggarantit li l-partijiet interessati kollha jagħrfu li l-bini tar-reżiljenza fil-bidu huwa l-aktar mod effettiv biex jimminimizzaw ir-riskji u jnaqqsu l-ispejjeż fit-tul mid-diżastri naturali;

L-iskambju ta’ informazzjoni fost dawk li jfasslu l-politika u dawk li jimplimentawha

26. peress li l-objettivi tad-diversi oqsma ta’ politika huma aċċettabbli (politika ppjanata), iżda l-miżuri meħtieġa huma ħafna drabi konfliġġenti fl-implimentazzjoni, jiġbed l-attenzjoni għall-fatt li r-reġjuni u l-bliet, bħala l-livell fejn issir l-implimentazzjoni, ta’ spiss iridu jilħqu kompromess bejn dawn il-miżuri konfliġġenti;

27. jitlob lill-Kummissjoni Ewropea sabiex jiġi intensifikat l-iskambju ta’ informazzjoni bejn l-awtoritajiet lokali u reġjonali li huma responsabbli mill-implimentazzjoni tal-politika tal-ilma, u dawk li jieħdu d-deċiżjonijiet fi Brussell u tiġi integrata l-informazzjoni dwar l-għanijiet konfliġġenti, pereżempju, fil-politika l-ġdida tagħha jew fl-emendi tal- politika tagħha.

Ir-reviżjoni u l-implimentazzjoni tal-leġislazzjoni eżistenti

28. jistenna li r-reviżjoni ppjanata tad-Direttiva dwar l-Ilma tax-Xorb ittejjeb is-sistemi ta’ monitoraġġ u l-parametri ta’ analiżi, tiżgura aċċess aħjar għall-informazzjoni dwar il-kwalità tal-ilma tax-xorb għaċ-ċittadini, tindirizza l-problema tat-tnixxijiet, tiżviluppa l-qafas regolatorju għall-provvisti individwali tal-ilma tax-xorb żgħar jew individwali, tipproponi soluzzjonijiet għall-problemi kkawżati minn materjali f’kuntatt mal-ilma tax-xorb, u taġġorna d-derogi mil-leġislazzjoni attwali;

29. jisħaq li reviżjoni futura tad-Direttiva dwar it-Trattament tal-Ilma Urban Mormi għandu jkollha l-għan, b’mod partikolari, li ttejjeb il-monitoraġġ, ir-rappurtar u t-tixrid pubbliku tad-data, u jenfasizza bil-qawwa li jitqiesu r-rabtiet għall-ekonomija ċirkolari u l-effiċjenza tar-riżorsi fl-UE. Lill-Istati Membri għandu jitnaqqsilhom ir-rekwiżiti ta’ rappurtar tagħhom mill-inqas sal-limitu tal-obbligi li jkunu diġà ntlaħqu;

30. jilqa’ l-approċċ il-ġdid tal-Kummissjoni Ewropea li tevalwa “id-distanza għall-konformità” li tiffoka fuq il-lakuni li fadal fl-ilma ħażin li fil-fatt jinġabar b’mod korrett, konness u trattat u tikkumplementa l-valutazzjoni uffiċjali tal-konformità mal-obbligi legali li jirriżultaw mid-Direttiva dwar it-Trattament tal-Ilma Urban Mormi (UWWTD); jinnota b’sodisfazzjon li l-Kummissjoni Ewropea fit-8 rapport ta’ implimentazzjoni tagħha tal-UWWTD għall-ewwel darba pproċessat u inkludiet riżultati fil-livell reġjonali u jistieden lill-Kummissjoni Ewropea biex iżżomm kemm “id-distanza għall-konformità” kif ukoll l-approċċi reġjonali u tiżviluppahom aktar f’kooperazzjoni ma ‘atturi lokali u reġjonali;

31. jistieden lill-Kummissjoni Ewropea, lill-Istati Membri u lill-awtoritajiet lokali u reġjonali biex inaqqsu l-iskarsezza tal-ilma u jżidu aktar l-effiċjenza fl-użu tal-ilma, b’mod partikolari billi: (a) jipprijoritizzaw il-ġestjoni tad-domanda tal-ilma, u l-effiċjenza tal-ilma fit-tisqija, fil-binjiet u fis-settur tal-enerġija; (b) jindirizzaw l-estrazzjoni żejda permezz ta’ reviżjoni tal-permessi jew infurzar aħjar skont id-Direttiva Qafas dwar l-Ilma; (c) jieħdu azzjoni fl-aktar stadju bikri possibbli fil-politika dwar il-prodotti, inkluża leġislazzjoni futura biex iżidu l-effiċjenza tal-ilma tat-tagħmir fil-pjani ta’ ħidma taħt id-Direttiva tal-Eko-disinn; (d) ikomplu jappoġġjaw l-użu ta’ miters tal-ilma fost is-setturi u l-utenti kollha; (e) jindirizzaw it-telf ta’ ilma mit-tnixxijiet billi jinkoraġġixxu l-investiment fl-infrastruttura, iffinanzjat ukoll permezz ta’ prezzar tal-ilma u miżuri ta’ infurzar adatti;

Flessibbiltà u divrenzjar tal-għanijiet

32. jinnota li hemm tensjoni bejn l-għanijiet tal-kwalità tal-ilma u l-Politika Agrikola Komuni (PAK), u jistieden lill-Kummissjoni Ewropea biex tiżgura koordinazzjoni aħjar bejn dawn iż-żewġ oqsma ta’ politika. L-UE għandha tevita li żżid dawn il-kontradizzjonijiet u l-piż amministrattiv relatat biex timplimenta leġislazzjoni potenzjalment konfliġġenti, iżda pjuttost għandha tfittex l-aktar kompromessi effiċjenti, kosteffettivi u li jsaħħu lil xulxin b’mod reċiproku;

33. jikkunsidra li huwa xieraq u meħtieġ li jkun hemm progress fl-integrazzjoni fi ħdan id-Direttiva Qafas dwar l-Ilma tad-Direttiva 91/676/KEE, tat-12 ta’ Diċembru 1991, dwar il-protezzjoni tal-ilma kontra t-tniġġis ikkawżat min-nitrati minn sorsi agrikoli bil-għan li jiġu omoġenizzati l-miżuri sabiex jinżammu fi stat tajjeb il-korpi tal-ilma u li tiġi salvagwardjata l-kwalità tal-ilma tax-xorb;

34. jitlob lill-Kummissjoni Ewropea biex tesplora l-possibbiltajiet għal politika aktar flessibbli u divrenzjata dwar l-ilma. Il-flessibbiltà hija meħtieġa minħabba l-inċertezza rigward il-problemi futuri marbuta mal-ilma. Dan ifisser li huwa inevitabbli li l-għanijiet u l-approċċ tal-politika dwar l-ilma jeħtieġ li jsibu bilanċ bejn iċ-ċertezza legali meħtieġa sabiex minn naħa waħda tippermetti ippjanar fit-tul u investimenti bi spejjeż intensivi multiannwali, u min-naħa l-oħra il-ħtieġa li jiġu adattati għal ċirkostanzi ġodda meta meħtieġ. Id-divrenzjar tal-għanijiet skont il-mument u l-post huwa utli sabiex tissaħħaħ l-effettività tal-miżuri u jiżdied l-appoġġ tagħhom (13), mingħajr ma dan iwassal biex jitnaqqsu l-ambizzjonijiet.

35. Il-Kumitat jitlob lill-Kummissjoni Ewropea tiżviluppa alternattiva għall-istandard ta’ monitoraġġ “one-out = all-out” fid-Direttiva Qafas dwar l-Ilma. Il-prinċipju “one out = all out” ma jipprovdix stampa ċara tal-qagħda ekoloġika u kimika attwali u tal-isforzi li diġà saru biex tittejjeb il-kwalità tal-ilma. Jeħtieġ li jiġi żviluppat strument ta’ monitoraġġ, li jirrifletti r-riżultati miksuba fl-Istati Membri, fost affarijiet oħra sabiex jiġi garantit li jiġu aċċettati l-miżuri meħtieġa.

Riċerka u Innovazzjoni

36. huwa konvint li apparti innovazzjoni fil-politika, innovazzjonijiet tekniċi ulterjuri huma tal-akbar importanza biex jiġu indirizzati l-isfidi attwali u futuri fil-qasam tal-ilma (14). Sabiex jiġi appoġġat dan it-tip ta’ innovazzjoni, jenfasizza l-benefiċċju possibbli ta’ aġenda ta’ azzjoni ta’ innovazzjoni fil-livell tal-UE dwar l-ilma lejn soċjetà intelliġenti sostenibbli u ċirkolari fir-rigward tal-ilma. Qafas bħal dan għandu jgħin jinkoraġixxi lill-Istati Membri u lill-awtoritajiet lokali u reġjonali, bl-appoġġ tal-Kummissjoni Ewropea, biex japplikaw l-approċċi innovattivi sistemiċi u biex jiżviluppaw sħubijiet fil-kuntest ta’ proġetti ta’ innovazzjoni fil-qasam tal-ilma. Għalkemm il-pjattaformi ta’ għarfien u l-possibbiltajiet ta’ finanzjament attwali qegħdin jiġu żviluppati, jissaħħu u jespandu b’mod konsiderevoli, il-Kumitat jidentifika żewġ ostakoli li ma jippermettux li jiġu introdotti soluzzjonijiet innovattivi. Il-Kumitat għalhekk jappella lill-Kummissjoni Ewropea sabiex: (a) tkompli tnaqqas il-piż amministrattiv biex wieħed ikollu aċċess għall-fondi Ewropej tal-innovazzjoni permezz ta’ kollaborazzjoni u investiment biex jiġu evitati sfidi ewlenin fuq perjodu ta’ żmien twil għall-immaniġġjar tal-ilma madwar l-UE. Aspett li jistħoqqlu attenzjoni partikulari huwa l-leġislazzjoni konfliġġenti bejn il-politika dwar l-għajnuna mill-Istat u d-diffikultà li jiffaċċjaw l-intrapriżi sabiex jaċċessw il-fondi ta’ innovazzjoni; (b) tesplora l-possibbiltà li jkun hemm lok għall-esperimentazzjoni f’dawk is-sitwazzjonijiet fejn restrizzjonijiet minn oqsma ta’ politika oħrajn qegħdin jostakolaw l-implimentazzjoni ta’ soluzzjonijiet innovattivi;

Konklużjoni

37. jenfasizza li l-ġestjoni tal-ilma hija qasam politiku kbir ta’ kapital intensiv fejn isiru investimenti kbar. Fil-futur, dawn l-investimenti ser ikomplu biss jiżdiedu. Permezz ta’ ambitu usa’ tad-definizzjoni tal-problemi u s-soluzzjonijiet possibbli u t-titjib tal-integrazzjoni diġà proposta għar-regolament attwali bejn oqsma ta’ politika relatati (bħall-agrikoltura, l-enerġija, is-saħħa) jista’ jitnaqqas ir-riskju ta’ inqas investiment, jinfetħu opportunitajiet ġodda u jinħolqu l-kondizzjonijiet għall-innovazzjoni. L-isfida tinsab fit-tfassil ta’ deċiżjonijiet raġonevoli li jqisu dak li rridu nippreservaw issa, iżda li jipprovdu wkoll ambitu suffiċjenti sabiex jiġu indirizzati l-isfidi futuri inċerti biex naslu għal Manage the source of life!

Brussell, id-9 ta’ Frar 2017. Il-President tal-Kumitat Ewropew tar-Reġjuni Markku MARKKULA

(1) Id-Direttiva dwar l-Ilma ta’ Taħt l-Art (2006), Id-Direttiva dwar standards ta’ kwalità ambjentali (2008), id-Direttiva dwar l-Ilma Urban Mormi (1991), id-Direttiva dwar in-Nitrati (1991), id-Direttiva l-ġdida dwar l-Ilma għall-Għawm (2006), id-Direttiva dwar l-Ilma għax-Xorb (1998), id-Direttiva dwar l-Għargħar (2007), id-Direttiva Kwadru dwar l-Istrateġija Marina (2008) u żewġ deċiżjonijiet tal-Kummissjoni (2005 u 2008) dwar l-istat ekoloġiku;

(2) Programm ta’ Ħidma tal-Kummissjoni 2017, COM(2016) 710 final, Anness I.

(3) ĠU C 17, 19.1.2013, p. 91.

(4) ĠU C 218, 30.7.2013, p. 53.

(5) ĠU C 277, 13.9.2012, p. 74.

(6) ĠU C 259, 2.9.2011, p. 13.

(7) WssTP Water Vision 2030 “The Value of Water: Towards a Future proof model for a European water-smart society”, Ottubru 2016. http://wsstp.eu/publications/

(8) Rapport tan-Nazzjonijiet Uniti dwar l-iżvilupp tal-ilma fid-dinja, 2016.

(9) COM(2012) 216 final.

(10) Eurostat (2013) in COM(2014) 363 final.

(11) Forzieri, G. et al., “Multi-hazard assessment in Europe under climate change”, Climatic Change, Volum 137, Ħarġa 1, Lulju 2016, pp. 105-119.

(12) CdR 2646/2014.

(13) Pereżempju, f’żona ta’ baċir, il-miżuri upstream huma ħafna iktar effettivi mill-miżuri downstream sabiex jiġu miġġielda l-għargħar jew titjieb il-kwalità tal-ilma. Fl-istess ħin, huwa evidenti li r-reġjuni downstream għandhom jikkontribwixxu għall-miżuri upstream.

(14) Wara purifikazzjoni sekondarja, l-ilma mormi huwa sors tajjeb għall-produzzjoni tal-ilma tax-xorb, speċjalment meta mqabbel mad-desalinazzjoni. Madankollu, l-isfida hija l-aċċettazzjoni mill-pubbliku.